Parisuhdeasiantuntijat myöntävät viimein faktan, joka ei yllätä yhtikäs ketään: reissu Ikeaan voi olla parisuhteesi viimeinen reissu.

Varovasti nyt. MOSTPHOTOS

Ainoa yllättävä seikka tässä tapauksessa on se, että juttu aiheesta julkaistiin Wall Street Journalissa.

Maineikkaan talouslehden haastattelussa parisuhdeasiantuntijat myöntävät, että sekä asiointi Ikeassa että niiden kuuluisien Ikea-huonekalujen kokoaminen yhdessä johtaa helposti riitoihin.

- Heti kun astut Ikeaan, myymälä muuttuu kirjaimellisesti parisuhteen painajaisten kartastoksi, kliininen psykologi ja professori Ramani Durvasula sanoo WSJ:ssa.

Tämä johtuu siitä, että kaikki pinnan alla kuplivat ongelmat nousevat pintaan, kun pariskunta yrittää yhdessä valita huonekaluja.

- Luonani on käynyt pareja, jotka ovat taistelleet sohvasta, jota kumpikaan ei ole edes halunnut. Lopulta kaikissa keskusteluissa on kyse tästä: kuinka tärkeä minä olen sinulle? avioliittoneuvoja ja radiopersoona Jane Greer kertoo lehdelle.

Se miten pari selviytyy Ikea-huonekalun kokoamisesta voi toisaalta kertoa suhteesta paljon. Durvasula kertoo antavansa pariskunnille usein kotitehtäväksi ison huonekalun kokoamisen työparina. Jos tämän jälkeen on vielä jäljellä suhde jota puida, psykologi haluaa kuulla tarkkaan, miten pari hommasta suoriutui.

Jos suhteessa riittää haasteita muutenkin, suosittelemme huonekalujen ostamisesta kokonaisina.

Lähteet: Wall Street Journal, Huffington Post